A BIZOTTSÁG 1557/2006/EK RENDELETE
(2006. október 18.)
az 1952/2005/EK tanácsi rendelet részletes alkalmazási szabályainak a komlóágazatbeli szerződés-nyilvántartás és adatközlések tekintetében való megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a komló piacának közös szervezéséről és az 1696/71/EGK, az 1037/72/EGK, a 879/73/EGK és az 1981/82/EGK rendelet hatályon kívül helyezéséről szóló, 2005. november 23-i 1952/2005/EK tanácsi rendeletre (1) és különösen annak 17. cikke negyedik és ötödik francia bekezdésére,
mivel:
(1)
Az 1952/2005/EK rendelet elfogadása következtében az egyértelműség és ésszerűség érdekében helyénvaló a komlóágazatbeli szerződés-nyilvántartásról és adatközlésről szóló, 1973. március 20-i 776/73/EGK bizottsági rendeletet (2) hatályon kívül helyezni és helyébe új rendeletet léptetni.
(2)
Az 1952/2005/EK rendelet 14. cikke előírja, hogy a Közösségben termelt komlóval kapcsolatos, termelő vagy termelők társulása és vevő között megkötött minden szállítási szerződést nyilván kell tartani. Helyénvaló e nyilvántartás részletes szabályait meghatározni.
(3)
Az 1952/2005/EK rendelet 14. cikke (2) bekezdésében említett előzetesen megkötött szerződések nyomán megvalósult szállítások eltérhetnek a megállapított rendelkezésektől, nevezetesen a mennyiség tekintetében. A komló forgalomba hozatalára vonatkozó pontos adatok összegyűjtéséhez következésképpen szükség van ezeknek a szállításoknak a nyilvántartására is.
(4)
Az előzetesen megkötött szerződések nyilvántartásának megkönnyítése végett célszerű előírni, hogy ezeket a szerződéseket írásban kell megkötni, és ezekről az egyes tagállamok által kijelölt szerveket értesíteni kell.
(5)
A nem előzetesen kötött szerződések esetében egyéb igazoló dokumentumok hiányában helyénvaló ezeket a szerződéseket a szállítások megtörténtekor kiadott, kifizetett számlák másolatainak alapján bejegyezni a nyilvántartásba.
(6)
Az 1952/2005/EK rendelet 15. cikke előírja, hogy a tagállamok és a Bizottság átadják egymásnak az említett rendelet alkalmazásához szükséges adatokat. Helyénvaló előírni ezen adatközlés részletes szabályait.
(7)
Írországban megszűnt a komlótermelés, ezért az egyértelműség és ésszerűség érdekében helyénvaló hatályon kívül helyezni a komlótermelők termelői csoportjainak írországi elismerésére vonatkozó rendelkezésekről szóló, 1975. május 29-i 1375/75/EGK bizottsági rendeletet (3).
(8)
Az e rendeletben előírt rendelkezések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
Kizárólag az adott tagállam területén betakarított komlóra vonatkozó szerződéseket kell az 1952/2005/EK rendelet 14. cikke (1) bekezdése értelmében nyilvántartásba venni.
2. cikk
Az 1952/2005/EK rendelet 14. cikke (1) bekezdése értelmében a tagállam által e célra kijelölt szerv minden megtörtént szállítást nyilvántartásba vesz, megkülönböztetve a rendelet 14. cikke (2) bekezdésében említett előzetesen megkötött szerződéseket a többi szerződéstől.
3. cikk
Az előzetesen megkötött szerződéseket írásban kell megkötni. A termelőnek vagy az elismert termelői csoportnak a szerződéskötéstől számított egy hónapon belül meg kell küldenie az előzetesen megkötött szerződés egy példányát a 2. cikkben említett szervnek.
4. cikk
A nem előzetesen megkötött szerződéseket a kifizetett számlának az eladó által a 2. cikkben említett szerv számára megküldendő másolata alapján veszik nyilvántartásba.
Az eladónak ezeket a másolatokat vagy a szállítás megtörténtekor, vagy összegyűjtve, egyszeri alkalommal, de mindenképp március 15-e előtt kell elküldenie.
5. cikk
A tagállamok minden betakarítás vonatkozásában elektronikusan közlik a Bizottsággal a mellékletben előírt adatokat, legkésőbb az adott betakarítási évet követő év április 15-ig.
6. cikk
A 776/73/EGK rendelet és az 1375/75/EGK rendelet hatályát veszti.
7. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 18-án.